Teadusajakirjade ja pseudoteaduse problemaatika kohta on kasulik lugeda Laur Järve ülevaadet Bogdanovite afäärist. 2002. aasta oktoobris hakkas e-posti kaudu levima ootamatu kuulujutt. Nimelt, et prantsuse televisioonis populaarseid teadussaateid tegevad ning rahvusvahelisest bestsellerist raamatu Dieu et la science (Grasset, 1991) autorid kaksikvennad Grika ja Igor Bogdanov olla avaldanud teoreetilise füüsika vallas viis artiklit retsenseeritavates teadusajakirjades (Classical and Quantum Gravity, Annals of Physics, Nuovo Cimento, Czechoslovak Journal of Physics ja Chinese Journal of Physics) ning tagatipuks kaitsnud Burgundia ülikoolis PhD kraadid (Grika matemaatikas ja Igor füüsikas) keerulist matemaatilis-füüsikalist terminoloogiat osavalt seosetuteks arutluskäikudeks põimivate töödega. Võimalikuks tegi selle see, et teadusajakirjade toimetustel pole aega kõigi artiklite sisusse süveneda, artiklite retsensendid teevad seda tööd aga vabatahtlikult oma põhitöö kõrvalt, materiaalset ja ka moraalset tasu saamata. See on teravas kontrastis kaaluga, mida teadustulemuste hindamisel omistatakse artiklite ilmumisele vastavates ajakirjades.